google/wiki40b huggingface dataset:
Spenser (figur)

Spenser (han har aldri avslørt sitt fornavn) er en fiktiv figur i en serie av detektivromaner av den amerikanske krimforfatteren Robert B. Parker.

Biografi

Spenser ble født i Laramie, Wyoming og er en privatetterforsker i Boston  som går i fotsporene til Raymond Chandlers Philip Marlowe, en tøff fyr med en skarp tunge med et hjerte av gull. Ulik Marlowe, opprettholder Spenser et forpliktende forhold til en kvinne (Susan Silverman). Selv om han er en eksbokser (som liker å minne leserne på at han engang kjempet mot en tidligere tungvekts mester Jersey Joe Walcott) og løfter vekter for å holde seg i form, er han også ganske kunnskapsrik, lager mat, og lever etter en æreskodeks han og Susan noen ganger diskuterer –  selv om det bare er så ofte han som han selv makter.
Spenser har mer enn bare en liten likhet med han som skapte ham, Robert B. Parker. Begge har bodd meste delen av livet i Boston, og begge har tjent i Korea med U.S. Army. Ulik Parker har imidlertid Spenser nesten ikke blitt eldre.  Han var 37 år da han ble introdusert i The Godwulf Manuscript og er nå (oktober 2006) omtrent 49-1/2 år gammel, ifølge nettstedet Bullets-and-Beer formula. Han har blitt 12-1/2 år på de 36 årene som er gått i kalendertid. Dette krever en del historiomskrivning — Spenser sluttet med å refererer til sin militærtjeneste under Koreakrigen som attenåring, som han gjorde i de første romanene – selv om Spenser nevner i romanen som ble utgitt i 2006 ’Hundred Dollar Baby’ at han var på permisjon i Japan før han returnerer til krigen, selv om akkurat hvilken krig det er snakk er uklart.
Den andre hovedkarakteren i Spenser romanene er hans nære venn Hawk (navnet er sannsynlig verken det ekte fornavn eller etternavn), en like tøff, men en litt mindre lovlydig kopi av Spenser.  Spenser og Hawk møttes som boksemotstandere i en innledende kamp i Boston Arena (nå kjent som Matthews Arena).  Hver av mennene tror at han er vinneren. Hawk er kanskje kopiert etter assistenten i den femte boken av Edmund Spensers middelalderbok The Faerie Queene; Artegal, rettferdighetsridderen, har en hjelper som er kalt Talus og som er en uovervinnelig mann av stål.
Pulau Seraya kraftverk

Pulau Seraya kraftverk er et varmekraftverk i Singapore. Det har en installert produksjonskapasitet på 2300 MW fordelt på blokker á 9 x 250 MW, 2 x 370 MW, og 2 x 25 MW. Teknologien er levert av bl.a Hitachi, Siemens og Mitsui.
Brenselkilden er naturgass og fyringsolje. Anlegget ble utbygd omkring årene 1986–2002. Operatør er selskapet Power Seraya.
Purpursnegl

Utseende

Skallet er over 4 centimeter høyt og kan ha litt forskjellig utforming. Variasjonen i skallet kommer av ulik næringstilgang. Purpursnegler kan finnes i strandsonen og har til forskjell fra strandsneglene en renne i skallet, på motsatt side av spissen.

Levevis

Purpursnegl  lever i havet (saltvann), fra 0 til 50 meters dyp, på berg og steinbunn. Den lever som rovdyr på blåskjell og rur. For å kunne spise disse  lager den et hull i skallet. 
Snegler i saltvann tilhører forgjellesneglene og har en renneformet utvekst i skallåpningen har forbindelse med ånderøret.  
Purpursneglen er enkjønnet; individene er enten hanner eller hunner. Eggene legges i gule pæreformede gelékapsler som kleber seg til berget.
Walckenaeria vigilax

Utseende

Walckenaeria vigilax er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Rae Strait

Rae Strait (Rae-stredet) er et lite sund i Kitikmeot Region i Nunavut i Canada. Sundet skiller øya Qikiqtaq fra Boothiahalvøya på fastlandet mot øst. Det er oppkalt etter den skotske arktisutforskeren John Rae som i 1854 var den første européer som kom til området mens han kartla Nord-Amerikas nordkyst.
Den gang ble Qikiqtaq kalt «King William Land», ettersom det ble antatt å være sammenhengende med Boothia. Da Rae og hans to reiseledsagere kom til et utspring på vestkysten av Boothia 6. mai 1854, og fikk godt utsyn langt mot vest, innså de at King William Land var atskilt fra fastlandet.
Denne øya skjermer stredet for en for sterk tilflyt av pakkis fra nord, noe som gjorde stredet farbart for 1800-tallsskip.  Dette viste seg å bli av store betydning for den senere etablering av farbarheten av Nordvestpassasjen som Roald Amundsen utforsket 1903-06. Nordmannen seilte med «Gjøa» gjennom Rae-stredet, overvintret i Gjoa Haven på sørøstsiden av King William Island, og seilte deretter langs kysten vest til Beauforthavet. Under overvintringen tilegnet Amundsen seg ferdigheter fra inuittene som han hadde nytte av ved sin senere ekspedisjon til Sydpolen.
Bradley Nowell

1968-1988

Da Bradley var et barn, var musikk viktig for ham. Bradleys mor er musikeren Nancy Nowell-Watilo. Bradleys far heter James Nowell. Han likte å spille gitar på familiesammenkomster. På fridager spilte Bradley og James gitar i timesvis. 
Da Bradley var ti år ble foreldrene skilt. Han bodde hos sin mor i Orange County. I 1981 bodde han hos faren i Long Beach, California.
Svenska idrottsgalan 2012

Svenska idrottsgalan 2012 ble avholdt i Globen den 16. januar 2012. Dette var svensk idretts hedring av de beste idrettsutøverne i 2011 .
Vesthordland

Vesthordland er en del av storbyregionen Bergen og omland i Hordaland fylke som omfatter øykommunene vest for Bergen. Området har tradisjonelt har vært en del av Nordhordland og senere Midthordland, og den mer uoffisielle benevnelsen Strilelandet som omgir Bergen by.
Regionen omfatter de fire kommunene Askøy, Fjell, Sund og Øygarden, med til sammen 415,51 km² og 63 770 innbyggere pr 1. januar 2015. Det utgjør 2,7 % av arealet og 12,5 % av folkemengden i Hordaland fylke, og en befolkningstetthet på 153 innbyggere per kvadratkilometer.
Ferjesambandet Arasvika–Hennset

Arasvika–Hennset er et fergesamband på fylkesvei 682 over Arasvikfjorden på Nordmøre, mellom Arasvika ferjekai på Ertvågsøya i Aure og Hennset ferjekai på fastlandet i Halsa kommune. Strekningen drives av Fjord1.
Overfartstiden er 15 minutter, strekningen på 3,2 km blir betjent av MF «Driva», med 22 avganger daglig i hver retning om hverdagen. Ferjen på strekningen har normalt en kapasitet på 25 til 30 kjøretøy.
2014 var årsdøgntrafikken 98 kjøretøy. I hele 1966 ble det fraktet 729 kjøretøy og 2200 personer, i 1980 var dette økt til henholdsvis 15 000 og 35 000, og i 1995 32 000 og 60 000.
Hennset ferjekai ble bygget og tatt i bruk i 1965. Anløpsstedene Hennset og Arasvika i sambandet Hennset-Arasvika-Ervik-Rendal, i 1980 ble dette gjort om til to rene fjordkryssinger med Arasvika-Hennset og Ervik-Rendal. Ervik-Rendal ble lagt ned i 1989.
Hypselogenia geotrupina

Utseende

En middelsstor (opptil 27 millimeter), blankt svart gullbasse med kremhvite tegninger. Hannen har et bredt, skovlformet horn i pannen. Disse billene har en bred og kraftig kroppsbygning. Pronotum har kremhvite sidekanter, gjerne også et par krumme, kremhvite striper, dekkvingene tallrike, nokså runde flekker. Arten skiller seg fra de andre Hypselogenia-artene på at de lyse tegningene er mer omfattende. Helt svarte eksemplarer forekommer.

Levevis

Larvene utvikler seg i muld som samler seg i råtnende trestammer. De voksne billene kommer gjerne til overmoden frukt og utflytende sevje.

Utbredelse

Arten lever i Tanzania, Zimbabwe og Angola.
Årets Reumert

Årets Reumert er en dansk teaterpris, som er oppkalt etter skuespilleren Poul Reumert. Prisen er blitt utdelt hvert år siden 1998 på en søndag i april i Det Kongelige Teater. Dette er den eneste danske prisen som kan tildeles for alle former for scenekunst. 
Prisene, som gis for årets prestasjoner i forskjellige kategorier, er sponset av Bikubenfonden. En særskilt komité foretar valg av vinnere.
Prisene består av et premiebeløp og en statuett. Fra 1998 til og med 2013 var statuetten av glass og utformet av Hans Voigt Steffensen. Fra 2014 symboliseres prisen av en ny glass-statuett, som er formgitt av John Kørner.

«Årets Hæderspris»

Hedersprisen «Bikubens Hæderspris» er på 200 000 danske kroner (2014) og kan kun mottas én gang. Beløpet til de øvrige mottakerne er kroner 40 000 til hver og talentprisene utgjør 20 000 kroner til hver mottaker.
Årets Hæderspris, tidligere kalt Bikubens Hæderspris, tildeles en person som 
«... på enestående vis har bidraget til en positiv udvikling af scenekunsten i Danmark gennem en årrække og som stadig er aktivt udøvende.»

Årets talentpriser

I tillegg utdeles det årlig (per 2018) opptil åtte talentpriser. Hver av talentprisene består av en glass-statuett og 35 000 danske kroner.
Dead Man Walking

Handling

Søster Helen (Susan Sarandon) er tilsluttet en liten katolsk nonneorden som vier livet til sosialt arbeid utenfor klosteret, blant samfunnets uprivilegerte. Etterhvert etablerer hun kontakt med den unge Matthew (Sean Penn), som er fengslet og dømt til døden for voldtekt og drap på et ungt par. Etterhvert besøker hun ham i fengselet, og blir sterkt engasjert i arbeidet for å søke om hans benåding. Parallelt trekkes hun inn i støttearbeidet rundt voldsofrenes etterlatte, der hun forholder seg til deres sorg, raseri og hevnlyst samtidig som hun forsøker å forstå Matthews handlinger. Etterhvert som henrettelsen virker mer og mer uunngåelig, forsøker hun å gi ham styrke til å akseptere straffen. Filmen følger hennes vaklende tro på både Matthew og sin egen styrke i forhold til den tunge oppgaven.

Om filmen

Deler av filmen ble innspilt ved Louisiana State Penitentiary.

Filmanmelderne og publikum

Filmen ble meget godt mottatt av filmanmelderne og har oppnådd 95 % på Rotten Tomatoes, og 80 % på Metacritic. Den kjente amerikanske filmkritikeren Roger Ebert gav den toppkarakter.
Den ble en moderat kommersiell suksess og innbrakte 39 millioner dollar på amerikanske kinoer (over tre ganger så mye som produksjonskostnadene).

Priser og nominasjoner

Susan Sarandon fikk en Oscar for beste kvinnelige hovedrolle for sin innsats i filmen. I tillegg til dette ble hun tildelt en Screen Actors Guild Awards, Chlotrudis Award, Blockbuster Entertainment Award, David di Donatello Awards og KCFCC Award. Sean Penn ble nominert til en Oscar for beste mannlige hovedrolle. Av priser han vant kan en nevne Sølvbjørnen ved Filmfestivalen i Berlin, Chlotrudis Award og Independent Spirit Award.
Filmen fikk også fire priser ved Filmfestivalen i Berlin. Tre av dem til regissør Tim Robbins, og Sølvbjørnen til Sean Penn. Filmen vant også prisen for beste film ved Chlotrudis Award, MovieGuide Awards og Nikkan Sports Film Award.
Både Robbins, Sarandon og Penn ble nominert til hver sin Golden Globe.

I Norge

Dagbladets anmelder gav den terningkast fem og skrev følgende kommentar: «Treenigheten Robbins, Sarandon og Penn er uslåelig. Sarandon fikk fortjent Oscar for sin uglamorøse og troverdige tolkning av Søster Helen Prejean, og Robbins' nesten halvdokumentariske skildring av partene og de pårørende i saken gjennomsyres av stemningsskapende tilbakeblikk og stilltiende engasjement. Et filmatisk vågestykke, som ikke bare er blitt til en glimrende film, men som også åpner for individuell ettertanke». VGs anmelder gav den også terningkast.

Teater

I 2002 skrev regissør Tim Robbins en teaterversjon av filmen.
Tollanderska priset

Karl Emil Tollanders pris og Tollanderska medaljen deles ut av Svenska litteratursällskapet på Runebergsdagen den 5. februar.
Feltkjøkken

Et feltkjøkken er et mobil anlegg for matlaging i felt. Feltkjøkken anvendes først og fremst av militære avdelinger, men også av sivilforsvar og ved store arrangementer. Formålet er å tilberede mat i områder hvor nødvendig infrastruktur mangler eller ikke kan anvendes, for eksempel på krigsskueplasser eller i katastrofeområder. 
Moderne feltkjøkken kan drives såvel med faste brensler (ved) som flytende eller gassformige brensler (dieselolje, gasol, fotogen, gass). Feltkjøkken, som i sin enkleste form fortsatt kan bestå av slepekjerrer, kan også være kjøretøysbaserte eller være utformet som containerbaserte løsninger for matlagning til større avdelinger. Større feltkjøkken har vanligvis ovner, stekeplater, dampkjeler og oppvarmingssystemer samt vann- og avløpssystem.

Sverige

Svenske feltkjøkken finnes i forskjellige former, såvel som slepevogn for traktor, lastebil og beltevogn, som båret på lastebil, ofte en Scania L50 eller som containerløsninger, de sistnevnte vanligvis benyttet ved operasjoner i utlandet. En typisk forekommende bestykning  for mindre feltkjøkken er, unntatt nødvendig utstyr som beredningsbord, husgeråd og lignende, komfyr 102 og lavtrykkpanne 101. Komfyren kan enten utrustes med et stekebord eller med to kjeler på 35 liter hver. Det finnes også særskilt utstyr for å lage pannekaker. Til lavtrykkpannen kobles opptil tre trykkokekjeler på 35 liter hver. Både komfyren og lavtrykkpannen kan fyres med ved eller drives med oljebrenner.
Årssikker vannføring

Årssikker vannføring er knyttet til definisjon av vassdrag i vannressursloven i Norges lover.
I § 3 i Vannressursloven er årssikker vannføring definert som «vannføring som ved middeltemperatur over frysepunktet ikke tørker ut av naturlige årsaker oftere enn hvert tiende år i gjennomsnitt».
Videre definerer § 2 vassdrag som vann med årssikker vannføring, opp til flomvannstand. I tillegg vannløp uten årssiker vannføring, men som skiller seg tydelig ut fra omgivelsene.
Ved tiltak eller inngrep i vassdrag, kommer vannsressursloven til anvendelse. Nasjonal og regional myndighet er Norges vassdrags- og energidirektorat (NVE).
Nimrud

Nimrud eller Nimrod (arabisk:النمرود‎) er et ruinfelt omkring 40 kilometer sør for Mosul ved Tigris hvor oldtidens Kalhu eller Kalah lå, som var en viktig by i Assyria. I lang tid var den rikets hovedstad.
Nimrud ble grunnlagt i det 13. århundre før Kristus, ble hovedstad for Assyria i det 9. århundre under kong Assurnasirpal II, og ødelagt i 612 f.Kr..

Sammendrag

Kalhu ble grunnlagt av den assyriske kungen Salmanassar I på 1200-tallet f.Kr. og ble utviklet til en stor og viktig by da Assurnasirpal II omkring 880 f.Kr. valgte den som sin hovedstad. Senere konger, og også dronning Shammu-Ramat, utrettet byggevirksomhet i byen, deriblant templer til ære for Nebo og Tashmetu. Kalhu fortsatte å være kongelig residens også etter at først Dur-Sargon og senere Nineve ble rikets politiske hovedstad.
Byen ble ødelagt år 612 f.Kr., da Assyria falt for babylonerne og mederne.
Trenchcoat

Trenchcoat (etter engelsk trench coat, «skyttergravsfrakk») er en impregnert, lang eller halvlang frakk av grovt stoff som gabardin eller poplin og tradisjonelt utstyrt med skulderstropper og belte. Plagget skal opprinnelig ha blitt designet av det engelske firmaet Burberry i 1901. Det ble i modifisert versjon tatt i bruk av britiske arméoffiserer i skyttergravene under første verdenskrig, som et lettere alternativ til de tradisjonelle uniformsfrakkene. Frakken ble seinere svært populær også som sivilt plagg. Trenchcoat kan i dag regnes som en moderne klassiker.
Boksermotor

En boksermotor er en forbrenningsmotor hvor sylindrene er arrangert på hver side av en enkel veivaksel, slik at bevegelsene fra alle stemplene er parallell, vanligvis vannrett, og annenhver sylinder står motsatt. (Må ikke forveksles med dobbeltvirkende stempelmotor.) Motoren blir dermed flat og firkantet sett ovenfra, med tennplugger på hver side av bilens lengderetning.
Hovedårsaken til vibrasjon i en stempelmotor er stemplenes bevegelse ut og inn i sylinderen. Siden sylindrene i en boksermotor står parvis i samme linje, og stemplene beveger seg parvis motsatt hverandre, vil vibrasjonen fra ett stempel være motsatt og like stor som vibrasjonen fra det parvis motsatte stempelet. Dette skaper vibrasjonskrefter i motorblokka, men disse motvirker hverandre, slik at motoren som helhet vibrerer mye mindre enn andre stempelmotorer.
Boksermotorer er kortere enn mer tradisjonelle rekkemotorer. Siden de kan sees som flatere og bredere enn noen andre vanlige motortyper, kan de lett monteres med et lavere tyngdepunkt i kjøretøyet. Biler og motorsykler som benytter seg av boksermotorer har normalt sett et lavere tyngdepunkt, og dermed bedre stabilitet og kontroll. Motorene er også bredere enn rekke- og V-motorer, og er tildels mer kostbare å bygge. Den ekstra bredden kan skape problemer ved montering av motoren i en frontmotorisert bil, på grunn av konflikt med forhjulene som trenger mer plass for å svinge.

Produsenter

Folkevogn boble benyttet seg av en bakmontert luftkjølt boksermotor med fire sylindre, og det samme gjorde bl.a Porsche 356 og 912. Chevrolet Corvair benyttet seg av en luftkjølt boksermotor med seks sylindre, noe som var uvanlig i amerikansk sammenheng. Både eldre og nyere modeller av Porsche 911 er utstyrt med en sekssylindret boksermotor, de tidligere modellene med luftkjølte motorer, mens de nyere er vannkjølte. Disse bilene har motoren montert bak, hvor bredden ikke kommer i konflikt med forhjulene, og valget av motor går dermed ikke ut over svingradiusen. Frontmonterte, luftkjølte motorer har også vært benyttet av franske Citroën, blant annet i deres modeller 2CV, Ami og GS. BMW benytter seg også av boksermotorer i mange av sine motorsykler.
En av dagens største produsenter av boksermotorer er Subaru, som benytter seg av dette i alle sine personbiler. I 2008 lanserte Subaru også en firesylindret, 2,0 liters dieselmotor med bokserkonstruksjon, etter sigende, verdens første bokser dieselmotor.
Porsche bruker boksermotor i sine modeller med motor montert bak, bl.a. Boxster, Cayman og 911.
De aller fleste småfly har en 4- eller 6-sylindret luftkjølt boksermotor produsert av Lycoming eller Teledyne Continental.
Honda lager en motorsykkel med boksermotor. Honda Goldwing 6 sylindre på 1,8 liter slagvolum. Produseres i USA.
Afronoserius

Utseende

Middelsstore (ca. 10-15 millimeter), avlange, matt brune trebukker. Hannens antenner er tynne og noe lengre enn kroppen, hunnens omtrent så lange som kroppen. Hodet er forholdsvis lite, pronotum rundet. Dekkvingene er jevnbrede med et par fine, opphøyde lengderibber. Beina er middels lange med litt fortykkede lår.

Utbredelse

Slekten er utbredt i det vestlige og sørlige Afrika.
TVR

Historie

TVR ble grunnlagt av Trevor Wilkinson i 1947. Firmanavnet er laget av konsonantene i (TreVoR)s fornavn. Den første bilen ble produsert i 1949. Fra en beskjeden start der de lagde forskjellige "specials", fikk firmaet etter hvert rykte for å lage velkjørende og raske biler.
Mot slutten av 50-tallet gikk firmaet over til småskala serieproduksjon med sin første modell, TVR Open Sports. Neste modell, Grantura, ble også solgt i USA i tillegg til hjemmemarkedet. Griffith, basert på Grantura, fikk en V8-motor, og ytelsen på denne bilen satte på mange måter standarden for TVR framover.
Perioden fram til 1965 var preget av økonomiske problemer, og i 1965 tok Martin Liley over selskapet. Hans første suksess var TVR Vixen, og produksjonen var nå oppe i fem til åtte biler per uke. Vixen ble etterfulgt av M-serien. Denne ble bygget i et totalt antall av 2465 over en periode av ni år, i minst fem forskjellige motorvarianter fra 1600 til 5000cc. Den siste varianten var en roadster, 3000S.
I 1980 ble Tasmin lansert, en modell med et kileformet karosseri som ble videreutviklet i flere varianter fram til 1991.
Nedgangstidene mot slutten av 1980 skapte igjen økonomiske problemer, og i 1981 overtok Peter Wheeler selskapet og styringen. Wheeler var lunken til kileformen, og introduserte i 1986 S-serien, som var designmessig en videreføring av 3000S, selv om den mekanisk var ulik. Denne modellen ble en suksess som ble produsert i et antall av 2604 fram til 1994, og introduserte selskapets storhetstid.
Fra begynnelsen av 90-tallet kom nye, spennende design på rekke og rad: Chimaera, Griffith, Cerbera, Tuscan, Tamora, T350, Typhon og Sagaris. Med Cerbera kom TVRs helt egenproduserte V8-er AJP8 som ydet over 400 hk og gav bilene en ytelse som få kunne matche. Siden kom rekkesekseren Speed Six. Det ble også laget en V12-er med om lag 1000 hk som aldri kom i serieproduksjon.
I 2004 overtok Nikolay Smolensky. Det var igjen nedgangstider for fabrikken, og produksjonen i Blackpool ble helt innstilt i 2006. Nye eiere overtok i 2013, og tar sikte på å starte opp TVR igjen med en ny modell som skal være på markedet i 2017.
Valget i Sør-Afrika i 2009

Valget i Sør-Afrika 2009 ble avholdt 22. april 2009 for å velge ny regjering i Sør-Afrika og provinsiell lovgivningsmakt i hver provins.
Dette var det fjerde parlamentariske valget holdt siden Apartheid ble avsluttet. Sør-Afrikas nasjonalforsamling består av 400 medlemmer valgt ved forholdstallsvalg. 200 medlemmer blir valgt fra nasjonale partilister, mens de andre 200 blir valg fra partilister i hvert av de ni provinsene. Presidenten i Sør-Afrika blir valgt av Nasjonalforsamlingen etter hvert valg.
Tidligere president, Thabo Mbeki, stilte ikke til gjenvalg som president etter konstitusjonen av 1996. African National Congress' presidentkandidat er Jacob Zuma, leder for ANC i 2009.
Peter Krysologos

Liv

det er lite som er kjent om hans liv, og ingen beretning om ham kom før rundt 400 år etter hans død. Han skal imidlertid ha fått opplæring i teologi av biskop Kornelius av Imola, som han selv omtaler med ærbødighet og takknemlighet. Peter skal ha blitt utnevnt til biskop av pave Sixtus III da biskop Johannes av Ravenna døde ca 431. Ravenna var på dette tidspunktet residensby for keiseren, sammen med Roma, Milano og Konstantinopel, og var således en sentral by. Keiser Valentinian III var selv født i byen og bodde der og Peter nøt keiserparets aktelse og tillit, og keiserinnen brukte ham som venn og rådgiver. Siden Ravenna var en metropol i Vestromerriket, ble Peter byens første erkebiskop (metropolitt). Gjennom sine byggearbeider bidro Peter til byens utvikling.
Han var opptatt å få fjernet de siste restene av hedenskap som fortsatt levde, blant annet gikk han hardt ut mot de årlige karnevalene, og hevdet: «Den som vil leke med djevelen, kan ikke glede seg med Kristus». Han var en talsmann for at folk skulle gå daglig til nattverd og var en ivrig prest for sine folk. Han skilte ikke på høy og lav i samfunnet, og lyttet med samme oppmerksomhet på lærde og ulærde.
Han sto pave Leo den store nær og deltok i kampene mot de mange og ulike vranglærere på denne tiden, blant dem arianismen og monofysittismen. Disse vanskeliggjorde utbredelsen av evangeliene, men tvang også de troene til å tenke grundig igjennom egen tro, de religiøse mysteriene og evne til å formidle dette på en tydelig måte, og Peter var blant disse som særlig er kjent for sin enkle forklaring av Den apostoliske trosbekjennelse, mysteriene knyttet til inkarnasjonen og andre kompliserte tema.
Bortsett fra en samling av 183 korte prekener, er alle hans skrifter gått tapt. Han fikk tilnavnet Krysologos («gyllen tale») på grunn av sin veltalenhet, han holdt sine prekener i en folkelig tone og uten vanskelige faguttrykk, og prekenene var korte da han ikke ville trette tilhørerne. Emnene hentet han neste alltid fra evangeliene, og han brukte ofte en helgens liv som illustrasjon og eksempel.

Død og helligkåring

Han skal ha dødd rundt 450 etter et besøk i sin fødeby Imola. I eldre bøker er dødsdagen nevnt å være 2. desember, men nyere tolkninger fra 800-tallet i verket Liber Pontificalis Ecclesiae Ravennatis (Pavens kirke i Ravenna) indikerer at han døde 31. juli. Da han ble erklært kirkelærer i 1729, ble hans festdag fastsatt til 4. desember. I 1969 ble fastdagen flyttet til 30. juli, så nær som mulig hans dødsdag, da denne 31. juli allerede var festdag for Ignatius av Loyola.
Et samtidig portrett av den hellige Peter Krysologos er blitt funnet i mosaikken i kirken San Giovanni Evangelista i Ravenna, som framstiller ham sammen med medlemmer av de keiserlige familiene, og fremstiller slik hans betydelige innflytelse i sin samtid.